**Neodihnă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fericita brigantină

Vele-nalță pe catarge

Spre chemarea de lumină

Temăturile ce-i sparge.

Valurile jucăușe

Îi surâd ușor cu spumă,

Strigă-n cârduri pescărușii

Zbuciumându-se în urmă.

Depărtează depărtarea

Admirații de-auroră,

Dar iar se deschide zarea

De la ascuțiș de proră.

Și prin străluciri de rază

Oglindite scurt pe unde

Nava oaza și-o visează

Singură nu știe unde.

Însă dă apele-n lături

Rotunjoare, ascuțite...

Pe-undeva piscuri c-omături

Strălucesc în țări vrăjite.

Undeva e-un codru verde,

Sună-n iarbă clopoțeii -

Necunoașterea își pierde

Înaintea ei temeiul.

Iar când Luna țese pânze

Străvezii și ușurele

Uitând pofte de osânze

Numără roiuri de stele.

Doar de urlă oceanul

Furios pe-așa fărâmă

Ea își strânge tot elanul

C-orice velă și parâmă.

Ghemuită, udă-leoarcă,

Gata-gata să se frângă

Ține-ascuns dorul, de, parcă,

Teamă are să se stingă.

Când furtuna rușinată

Pleacă de-unde și venise

Iarăși pânzele-și îndreaptă

Cu visări să prindă vise.

Avântându-se s-ajungă

Pe guri azurii de raiuri,

C-apoi iar s-o ia la fugă

După vise și-alte plaiuri.

Victor Bragagiu